ไทยพาณิชย์ตั้งเป้าเบอร์1
บลจ.ไทยพาณิชย์ ปลื้มกองทุนส่วนบุคคลโตก้าวกระโดด มั่นใจปี 2557 ขึ้นแท่นเบอร์ 1
28 มี.ค. 2556

บลจ.ไทยพาณิชย์ ปลื้มกองทุนส่วนบุคคลโตก้าวกระโดด มั่นใจปี 2557 ขึ้นแท่นเบอร์ 1
นายพจน์ หะริณสุต รองกรรมการผู้อำนวยการกลุ่มธุรกิจลูกค้าบุคคลและสถาบัน บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า ตั้งเป้าที่จะเพิ่มส่วนแบ่งทางการตลาดสำหรับกองทุนส่วนบุคคลให้ขึ้นมาอยู่ในอันดับ 1 ของอุตสาหกรรมกองทุนส่วนบุคคล ภายในปี 2557 
“ที่ผ่านมากองทุนส่วนบุคลของ บลจ.ไทยพาณิชย์ เติบโตแบบก้าวกระโดดมาอย่างต่อเนื่อง ทำให้ส่วนแบ่งการตลาดขยับจากอันดับ 9 ในอุตสาหกรรม เมื่อปี 2552 มาเป็นอันดับ 2 เมื่อปี2555 โดยในปี 2555 บลจ.ไทยพาณิชย์ เติบโตขึ้น 12.9% ขณะที่อุตสาหกรรมกองทุนส่วนบุคคล เติบโตเพียง 1.8%” นายพจน์ กล่าว
ปัจจุบันกองทุนส่วนบุคคลภายใต้การบริหารโดย บลจ.ไทยพาณิชย์มีมูลค่าทรัพย์สินสุทธิ 38,637.76 ล้านบาท โดยมีส่วนแบ่งการตลาด 12% 
กลุ่มลูกค้า ของ บลจ.ไทยพาณิชย์ ได้แก่ สถาบันการศึกษา กลุ่มธุรกิจประกันภัย ประกันชีวิต และองค์กรต่างๆ รวมถึงบริษัทขนาดใหญ่และหน่วยงานของรัฐ 
“ธุรกิจกองทุนส่วนบุคคลจะมีการเจริญเติบโตมากขึ้นเรื่อยๆ เนื่องจากปัจจุบันผู้มีอำนาจหรือคณะกรรมการการลงทุนในสถาบันต่างๆ มีแนวโน้มที่จะว่าจ้างมืออาชีพบริหารงานมากขึ้น ในขณะที่ บลจ.ไทยพาณิชย์เองก็มีนโยบายในการให้ความรู้และอบรมแก่ลูกค้าเพิ่มมากขึ้น ซึ่งเชื่อมั่นว่าจะช่วยให้มีอัตราการขยายตัวของการใช้บริการที่เพิ่มขึ้นอย่างรวดเร็ว” นายพจน์ กล่าว
ทั้งนี้ ข้อมูลจากสมาคมบริษัทจัดการกองทุน ระบุว่า เมื่อสิ้นเดือน ธ.ค. 2555 บลจ.ที่มีส่วนแบ่งการตลาดกองทุนส่วนบุคคลเป็นอันดับ 1 คือ บลจ.กสิกรไทย มีสินทรัพย์สุทธิ 61,385.71 ล้านบาท ส่วนแบ่งการตลาด 19.06% และอันดับ 3 คือ บลจ.ไอเอ็นจี (ประเทศไทย) สินทรัพย์สุทธิ 38,204.88 ล้านบาท ส่วนแบ่งการตลาด 11.86%